钦定古今图书集成/历象汇编/历法典/第078卷 > 新法历引 > 太阴
## 钦定古今图书集成/历象汇编/历法典/第078卷 > 新法历引 > 太阴

太阴之行，参错不一，推步筹算，为力倍艰。苟或分秒乖违，交食岂能密合？故必细审其行度所以然，而后可立法致用也。盖月较诸曜本旋之外，行复多种。第一曰“平行，一日十三度有奇。但此行之界凡四：一界是从某宫次度分起，算此界定而不动。二界为本天之最高，此非定界。每日自顺天右行七分有奇，是月”距本天最高一日为十三度三分有奇也。故其平行二十七日三十刻有奇为一周，已复于宫次元度。又必再行二十三刻有奇为二十七日五十三刻，始能及于本天之最高。此行新法谓之《月自行中历》，于此周谓之转周，满一周谓之转终。其最高则行八年有奇而周天，谓之月孛。三界为黄白二道相交之所。所谓“正交”、“中交。”此界亦自有行，乃逆行也。〈自东而西。〉每日三分有奇，则月平行距正交一日为十三度十三分有奇，至二十七日二十七刻，减交行之一度二十三分，得二十七日十五刻有奇，月乃回于元界历，谓之“交终四界。”是与太阳去离太阳一日约行一度，则太阴距太阳为十二度十分有奇。至二十九日五十三刻有奇，逐及太阳，复与之会历，谓朔策是也。凡上

四行总归第一平行，其第二行曰“小轮”，每一朔内，行满轮周二次，每日为二十四度有奇。〈若以“不同心圈” 论，此即太阴中距圈也。〉因有此行，复生第二损益加减分。云第二者，盖于朔望所用加减分外，再加再减故也，此行中历所无。以上太阴诸行新法定其轨辙，不外三者：均圈一，不同；心圈一，小轮一。然不同心圈与小轮，名异而理实同，历家资以推算，两用互推，所得之数正等也。

一系月道惟一。古谓月行九道者，乃白道正交行及四正，阴阳二历，各异命之，因有八名，加以公名，共有九耳，非真有九道也。白道两交，黄道论最远之距，谓为五度，此系二历未甚大差之数。新法测得凡朔望外相距皆过五度，上下二弦，则为五度一十七分三十秒。推知二道相交之角，非定而不动者。要其广狭之行，恒以十五日为限也。

《二系》各朔后月夕西见，迟疾不一，甚有差至三日者。其故有三：一因月视行度，视行为疾段则疾见，迟段则迟见。一因黄道升降，或斜或正，正必疾见，斜必迟见。一因白道在纬南纬北，凡在阴历疾见，阳历迟见也。此外又有极出地之不同，朦胧分与炁差诸异，所以迟疾难齐也。